C 298/3

Oznámenie doplňujúce oznámenie vlády Poľskej republiky týkajúce sa smernice Európskeho parlamentu a Rady 94/22/ES o podmienkach udeľovania a používania povolení na vyhľadávanie, prieskum a ťažbu uhľovodíkov v oblasti Lubycza Królewska (2020/C 83/06)

(2020/C 298/03)

Oznámenie, ktorým sa mení lehota na podávanie žiadostí o udelenie koncesií na vyhľadávanie a prieskum ložísk ropy a zemného plynu a na ťažbu ropy a zemného plynu inými subjektmi, ktoré majú záujem o túto činnosť

Vláda Poľskej republiky uverejnila 13. marca 2020 oznámenie týkajúce sa smernice Európskeho parlamentu a Rady 94/22/ES o podmienkach udeľovania a používania povolení na vyhľadávanie, prieskum a ťažbu uhľovodíkov — Oznámenie o udelení koncesie na vyhľadávanie a prieskum ložísk ropy a zemného plynu a ťažbu ropy a zemného plynu v oblasti Lubycza Królewska (2020/C 83/06). V oznámení sa uvádza lehota na predkladanie žiadostí o koncesie inými subjektmi, ktoré majú záujem o túto činnosť, na ktorú sa má udeliť koncesia, a to najneskôr do 12:00 hod. SEČ/SELČ posledného dňa 180-dňového obdobia začínajúceho dňom nasledujúcim po dni uverejnenia oznámenia v Úradnom vestníku Európskej únie (t. j. do 9. septembra 2020).

Podľa nariadenia ministra zdravotníctva z 20. marca 2020, ktorým sa vyhlasuje stav epidémie v Poľskej republike (Zbierka zákonov z roku 2020, bod 491 v znení zmien), bol v Poľskej republike v období od 20. marca 2020 až do odvolania oznámený stav epidémie v súvislosti s infekciami zapríčinenými vírusom SARS-CoV-2.

Článok 15zzr (1) (2) zákona z 2. marca 2020o osobitných opatreniach na prevenciu, potláčanie a kontrolu COVID-19, ostatných prenosných ochorení a súvisiacich núdzových situácií (Zbierka zákonov z roku 2020, bod 374, v znení zmien) nadobudol účinnosť 31. marca 2020. Podľa tohto ustanovenia, počas hrozby epidémie alebo v stave epidémie vyhlásenom z dôvodu ochorenia COVID-19, administratívne lehoty stanovené správnym právom na to, aby strana vykonala činnosti vedúce k vzniku jej práv a povinností, nezačínajú plynúť a sú na uvedené obdobie pozastavené.

Dňa 16. mája 2020 nadobudol účinnosť článok 68 ods. 2 zákona zo 14. mája 2020, ktorým sa menia rôzne zákony týkajúce sa bezpečnostnej siete v súvislosti so šírením vírusu SARS-CoV-2 (Zbierka zákonov z roku 2020, bod 875, v znení zmien). Podľa uvedeného ustanovenia lehoty na to, aby strana vykonala činnosti vedúce k vzniku jej práv a povinností, ktoré boli pozastavené na základe článku 15zzr (1) zákona z 2. marca 2020o osobitných opatreniach na prevenciu, potláčanie a kontrolu COVID-19, ostatných prenosných ochorení a súvisiacich núdzových situácií (Zbierka zákonov, bod 374 v znení zmien), majú pokračovať po siedmich dňoch od dátumu nadobudnutia účinnosti zákona, ktorým sa menia rôzne zákony týkajúce sa bezpečnostnej siete v súvislosti so šírením vírusu SARS-CoV-2 (t. j. po 24. máji 2020).

Vzhľadom na to Vám oznamujem, že lehota na podávanie žiadostí o udelenie koncesie na vyhľadávanie a prieskum ložísk ropy a zemného plynu a ťažbu ropy a zemného plynu inými subjektmi, ktoré majú záujem o túto činnosť, na ktorú sa má udeliť koncesia v oblasti Lubycza Królewska, bola predĺžená do 12:00 hod. (SEČ/SELČ) 1. novembra 2020.